Seks samlecentraler er meldt til politiet, efter fiskerikontrollører har gennemgået regnskaber og afsløret store mængder fisk, der ikke er indberettet til myndighederne. Fisken kommer både fra danske og udenlandske kuttere. - Det er fuldstændig uacceptabelt, at mere end 500 ton fisk til en værdi af cirka 10 millioner kroner ikke er indberettet og registreret. Det er et problem for både lovlydige fiskere og for fiskebestandene, der bliver belastet med dette overfiskeri. Jeg er meget tilfreds med kontrolsamarbejdet mellem Skat og Fiskeridirektoratet, der har afsløret de urapporterede landinger, og at sagen nu er overdraget til politiet, siger fødevareminister Eva Kjer Hansen (V). Blandt de seks samlecentraler drejer den største sag sig om 24 ton fisk. Det er politiet i Nordjylland og Midt- og Vestjylland, der nu behandler sagerne. /ritzau/
Fiskeridirektoratet melder seks samlecentraler til politiet på grund af stor forskel mellem køb og salg.